བསྙེན་བཀུར་གྱི་རིམ་པ་ལ་ཡང་རྣམ་པ་མི་འདྲ་བ་གསུམ་ཡོད།རབ་སྒྲུབ་པའི་མཆོད་པ།འབྲིང་ལུས་ངག་གི་ཞབས་ཏོགམཐའ་མ་ཟང་ཟིང་གི་འབུལ་བ་ཞེས་གསུམ་ཡོད།རབ་སྒྲུབ་པའི་མཆོད་པ་དེ་ནི་བསྙེན་བཀུར་ཞུ་སའི་ཕ་མ་དང་བླ་མའི་བཀའ་བཞིན་ལས་དོན་ཁག་ལེགས་པར་སྒྲུབ་དགོས་པ་དེ་ཡིན།འབྲིང་ལུས་ངག་གི་ཞབས་ཏོག་ནི་བཀའ་བཞིན་སྒྲུབ་མ་ཐུབ་ན་རང་གིས་ལུས་ཀྱི་སྒོ་ནས་ཕ་མ་ལ་ཞབས་ཏོག་ཞུས་པ་དེ་དག་དང་།ངག་གི་སྒོ་ནས་ཕ་མའི་འདོད་བློ་དང་འཚམ་པའི་སྐད་ཆ་བཤད་ཡས་དང་སྐུ་ཁམས་བདེ་མིན་སོགས་ཀྱི་འཚམ་འདྲི་སོགས་ཞུ་རྒྱུ་དེ་རེད།ཡིད་ཀྱི་སྒོ་ནས་རྒྱུན་དུ་སེམས་ནང་ལ་ཕ་མ་དེ་རང་ཉིད་ལ་བཀའ་དྲིན་ཆེ་ཤོས་དང་སྙིང་ཉེ་ཤོས་ཡིན་པར་སྒོམ་པའམ་ཡང་ན་རྒྱུན་དུ་ནས་བསམ་བློའི་ནང་ལ་མཉམ་འཇོག་དང་ལྷང་ངེར་འཁོར་དགོས་པ་དེ་དག་ཡིན།མཐའ་མ་ཟང་ཟིང་གི་འབུལ་བ་ནི་ཕ་མ་དག་ལ་རྒྱུ་དཔལ་འབྱོར་བཏང་ནས་དྲིན་ལན་གཟོ་རྒྱུ་ཡིན་པ་བཅས་གསུམ་པོ་དེ་དག་ནི་བསྙེན་བཀུར་ཞུས་པ་ཟེར་ནའང་འདྲ།དྲིན་གཟོ་བ་ཞེས་པའི་དྲིན་གཟོ་ཚུལ་ཞིག་ཡིན།དེ་འདྲའི་བསམ་བློ་དེ་མངོན་གྱུར་ཐུབ་ཚེ་གཞི་ནས་སེམས་ཅན་ཐམས་ཅད་ལ་བྱམས་པ་དང་སྙིང་རྗེ་བསྐྱེད་པའི་རྒྱུ་དེ་རིམ་པས་ཚང་ནས་ལྷག་བསམ་རྣམ་དག་གི་ཐོག་ནས་གཞན་ཕན་སྒྲུབ་པའི་ནུས་པ་ལྡན་པ་དང་།སྤྱི་ཚོགས་སྟེང་གི་གནས་བབས་མཐོ་དམན་གང་དུ་བསྡད་ཀྱང་རུང་།མི་སུ་འདྲ་ཞིག་དང་འགྲོག་ཀྱང་རུང་གང་ལྟར་འཆམ་མཐུན་དང་གཞི་མཐུན་ངང་ནས་གནས་ཐུབ་པ་ཞིག་ཡོང་ངེས་པ་ཞིག་རེད།